เรื่องร้องเรียน: สวัสดีคะ ต้องการแจ้งเรื่องมีเศษขยะและก้นบุหรี่ที่ติดไฟจำนวนมาก ถูกโยนลงมาจากระเบียงของตึกใกล้ๆกัน เนื่องจากตึกดังกล่าวทำเป็นอพาร์ตเมนต์ให้เช่า มีผู้เช่าขึ้นไปซักผ้าและสูบบุหรี่ โดยไม่ทิ้งให้เป็นที่ แต่โยนลงมายังบ้านใกล้เคียง ทั้งนี้หลายๆครั้งก้นบุหรี่ยังไม่ถูกดับ มีการแจ้งไปยังเจ้าของตึกดังกล่าวด้วยวาจาแล้วเมื่อหลายเดือนก่อน แต่ยังไม่ได้รับการแก้และปรับปรุงคะ เกรงว่าถ้าปล่อยทิ้งไว้อาจทำให้เกิดไฟไหม้ได้คะ ส่วนภาพประกอบ สามารถส่งให้ได้คะ มีการถ่ายเก็บไว้ตลอดคะ
การดำเนินการของเจ้าหน้าที่: สำนักงานเขตคลองเตย โดยฝ่ายสิ่งแวดล้อมและสุขาภิบาล ได้เข้าตรวจสอบแล้วปรากฏว่า สถานประกอบการที่ก่อเหตุเดือดร้อนรำคาญ ชื่อว่า OVILA ตั้งอยู่เลขที่ 79/177 ซอยภูมิจิตร แขวงพระโขนง เขตคลองเตย ขณะตรวจสอบไม่พบเจ้าของอาคารหรือผู้ดูแล เจ้าหน้าที่จึงได้ออกแบบตรวจแนะนำของเจ้าพนักงานตามพระราชบัญญัติการสาธารณสุข พ.ศ. 2535 โดยให้ทางเจ้าของ/ผู้ดูแล จัดหามาตรการควบคุมมิให้มีการโยนก้นบุหรี่ หรือขยะ หรือสิ่งอื่นใดที่สร้างความเดือดร้อนรำคาญให้แก่ผู้อื่น และให้ติดต่อกลับเจ้าหน้าที่เพื่อให้ข้อมูลเพิ่มเติมทันทีหลังจากได้รับหนังสือ โดยเมื่อเวลา 12.40 น. ทางคุณพัชรินทร์ เจ้าของสถานประกอบการ OVILA ได้ติดต่อกลับและแจ้งว่าปัจจุบันมีผู้พักอาศัยอยู่จำนวน 1 ห้อง ซึ่งตนได้กำชับและตักเตือนผู้เช่าไม่ให้มีการกระทำดังกล่าว โดยทางผู้เช่ามีความประสงค์จะขอย้ายออกจาก OVILA ภายในเร็วๆนี้ และตนคาดว่าจะปิดกิจการเร็วๆนี้เช่นกัน ซึ่งระหว่างนี้จะคอยควบคุม สอดส่องไม่ให้มีการกระทำที่ก่อให้เกิดความเดือดร้อนรำคาญแก่บ้านข้างเคียง  ทั้งนี้ เจ้าหน้าที่จะติดตามตรวจสอบต่อไป และหากท่านยังคงได้รับความเดือดร้อนสามารถแจ้งเรื่องร้องเรียนโดยตรงได้ที่ฝ่ายสิ่งแวดล้อมและสุขาภิบาล โทร.02-2495532 สำนักงานเขตคลองเตยขอบพระคุณสำหรับการแจ้งข้อมูลค่ะ
ความเห็นของผู้แจ้ง: ขอชื่นชมการทำงานและขอขอบคุณเจ้าหน้าที่ที่เกี่ยวข้องทุกท่านที่สละเวลาไปดูพื้นที่ และให้ความสำคัญพร้อมให้ความช่วยเหลือภายในเวลาไม่กี่วันเองคะ เรื่องสิ่งแวดล้อมไม่ใช่เรื่องไกลตัวเลยคะ
พื้นที่: แขวงพระโขนง เขตคลองเตย กรุงเทพมหานคร